ஒமேகா செயல்முறை

ஒமேகா செயல்முறை (OMEGA process) என்பது பிரித்தானியாவைச் சேர்ந்த எண்ணெய் மற்றும் வாயு நிறுவனமான செல் குளோபல் சொல்யூசன்சு நிறுவனத்தால் கண்டுபிடிக்கப்பட்ட ஒரு வேதியியல் செயல்முறையாகும். எத்திலீனில் இருந்து எத்திலீன் கிளைக்காலை  உற்பத்தி செய்யப் இச்செயல்முறை பயன்படுகிறது. செயல்முறையானது இரண்டு படிகளை உள்ளடக்கியுள்ளது. எத்திலீனை எத்திலீன் ஆக்சைடாக கட்டுப்படுத்தப்பட்ட ஆக்சிசனேற்றம் செய்தல் மற்றும் எத்திலீன் ஆக்சைடை மோனோ எத்திலீன் கிளைக்காலாக நிகர நீராற்பகுப்பு செய்தல் ஆகியன இவ்விரண்டு படிநிலைகளாகும். மோனோ எத்திலீன் கிளைக்கால் தயாரிக்க இம்முறை சிறந்ததாகும்.  ஒமேகா செயல்முறையைப் பயன்படுத்தும் முதல் வேதியியல் ஆலை தென் கொரியாவில் தொடங்கப்பட்டது.  அதைத் தொடர்ந்து ஒமேகா  ஆலைகள் சவூதி அரேபியா  மற்றும் சிங்கப்பூரில் தொடங்கப்பட்டுள்ளன. வழக்கமான செயல்முறைகளுடன் ஒப்பிடும்போது, ​​இந்த செயல்முறை அதிக கிளைக்கால்களை உற்பத்தி செய்யாது. குறைந்த நீராவியும் தண்ணீரும் பயன்படுத்தப்படுகின்றன. குறைந்த கழிவுகளை உருவாக்குவதாகவும் செல் நிறுவனம் கூறுகிறது.

எத்திலீன் ஆக்சிசனேற்றம்
எத்திலீன் ஆக்சைடை உற்பத்தி செய்ய, எத்திலீனானது வெள்ளி வினையூக்கியின் முன்னிலையில் ஈராக்சிசனுடன் சேர்த்து ஆக்சிசனேற்றம் செய்யப்படுகிறது. சிறிதளவு எத்திலீன் அதிகப்படியாக ஆக்சிசனேற்றம் செய்யப்பட்டு கார்பன் டை ஆக்சைடு மற்றும் நீராக மாறுகிறது. இதன் விளைவாக, ஆரம்பகால செயல்முறைகள் எத்திலீன் ஆக்சைடிற்கு சுமார் 65% தேர்ந்தெடுப்புத்திறனை மட்டுமே அளித்தன. ஒமேகா செயல்முறையில், எத்தில் குளோரைடை ஒரு மட்டுப்படுத்தியாகச் சேர்ப்பதன் மூலம் அதிகப்படியான ஆக்சிசனேற்றம் குறைக்கப்படுகிறது.

எத்திலீன் கிளைக்கால் நீராற்பகுப்பு
வழக்கமாக, மோனோ எத்திலீன் கிளைக்கால் (HOC2H4OH) என்பது எத்திலீன் ஆக்சைடை (C2H4O) கட்டுப்படுத்தப்பட்ட நீராற்பகுப்பு செய்வதன் மூலம் உற்பத்தி செய்யப்படுகிறது. இந்த மோனோ எத்திலீன் கிளைக்கால் எத்திலீன் ஆக்சைடுடன் வினைபுரிந்து டை எத்திலீன் கிளைக்காலையும், அதன்பிறகு தொடர்ச்சியாக பாலி (எத்திலீன் கிளைக்கால்) சேர்மத்தையும் உருவாக்குகிறது. மோனோ எத்திலீன் கிளைக்காலின் அதிக கொதிநிலை காரணமாக, காய்ச்சி வடித்தல் மூலம் அதைத் தூய்மைப்படுத்துவது அதிக ஆற்றல் தேவைப்படும் ஒரு செயல்முறையாகும்.

 C2H4O + H2O → HOC2H4OH

ஒமேகா செயல்முறையில், எத்திலீன் ஆக்சைடு கார்பன் டை ஆக்சைடுடன் (CO2) வினைபுரிந்து எத்திலீன் கார்பனேட்டை (C3H4O3) உருவாக்குகிறது. பின்னர், எத்திலீன் கார்பனேட்டு நீராற்பகுக்கப்பட்டு மோனோ எத்திலீன் கிளைக்கால் மற்றும் கார்பன் டை ஆக்சைடாக மாறுகிறது. இந்தப் படிநிலையில் மீண்டும் வெளியிடப்படும் கார்பன் டை ஆக்சைடு, செயல்முறைச் சுற்றிற்குள் மீண்டும் செலுத்தப்படலாம். இந்த செயல்முறை மோனோ எத்திலீன் கிளைக்காலுக்கு 99.5% தேர்ந்தெடுப்புத் தன்மையைக் கொண்டுள்ளது.

 C2H4O + CO2 → C3H4O3
 C3H4O3 + H2O → HOC2H4OH + CO2

ஒமேகா செயல்முறையின் இந்தப் பகுதி முதலில் மிட்சுபிசி கெமிக்கல்சு நிறுவனத்தால் உருவாக்கப்பட்டது. மேலும் இதற்கு செல் நிறுவனத்திற்கு பிரத்யேக உரிமம் வழங்கப்பட்டுள்ளது.

மேலும் காண்க
கார்பனேட்டு எசுத்தர்

மேற்கோள்கள்

பகுப்பு:கார்பனேட்டு எசுத்தர்கள்
பகுப்பு:வேதியியல் செயல்முறைகள்
பகுப்பு:டையால்கள்